MT Il-Ġurnal Uffiċjali ta’ l-Unjoni Ewropea C 20/1

RAPPORT SPEĊJALI Nru 8/2007

dwar il-koperazzjoni amministrattiva fil-qasam tat-taxxa fuq il-valur miżjud flimkien mar-risposti tal-Kummissjoni

(skond l-Artikolu 248(4), it-tieni sotto-paragrafu, KE)

(2008/C 20/01)

WERREJ

GLOSSARJU

I-VII SOMMARJU

1-11 INTRODUZZJONI

1-11 L-isfond tal-verifika

12-17 L-APPROĊĊ U L-AMBITU TAL-VERIFIKA

18-93 OSSERVAZZJONIJIET

18-49 Skambju ta' informazzjoni fuq talba bejn l-Istati Membri

19-23 Intensità tal-kooperazzjoni

24-42 Risposti fil-ħin

43-49 Kwalità tar-risposta

50-56 Skambju ta' informazzjoni mingħajr talba minn qabel

57-70 Sistema ta' Skambju ta' Informazzjoni tal-VAT (VIES)

60-61 Id- data provduta fil-waqt

62-65 Aċċess għal u preċiżjoni tad- data

66-68 Verifikazzjoni tan-numru tal-VAT minn negozjanti

69-70 Titjib fil-funzjonalità tal-VIES (VIES II)

71-77 Strumenti sabiex jiġi promoss approċċ ta' kontroll multilaterali

71-72 Preżenza ta' uffiċjali tat-taxxa fi Stati Membri oħra

73-77 Kontrolli simultanji u multilaterali

78-83 Promozzjoni u evalwazzjoni tal-kooperazzjoni amministrattiva mill-Kummissjoni

84-93 Restrizzjonijiet oħra fuq il-kooperazzjoni effettiva

85-87 L-ebda regoli komuni sabiex jiġu irtirati numri ta' identifikazzjoni tal-VAT

88-91 Diffikultajiet fil-prosekuzzjoni trans-konfinali

92-93 Kwantifikazzjoni u analiżi insuffiċjenti tal-frodi tal-VAT

94-112 KONKLUŻJONIJIET U RAKKOMANDAZZJONIJIET

94-103 Konklużjonijiet

104-112 Rakkomandazzjonijiet

Ir-risposti tal-Kummissjoni

GLOSSARJU

Kooperazzjoni amministrattiva- Skambju ta' informazzjoni bejn l-Istati Membri fejn l-awtoritajiet tat-taxxa jassistu lil xulxin u jikkoperaw mal-Kummissjoni skond ir-Regolament tal-Kunsill (KE) Nru 1798/2003 tas-7 ta' Ottubru 2003 (1) sabiex tiġi żgurata l-applikazzjoni tajba tal-VAT fuq provvisti ta' prodotti u servizzi, fuq l-akkwist intra-Komunitarju ta' prodotti u fuq l-importazzjoni ta' prodotti. Skambji ta' informazzjoni bejn l-Istati Membri jkopru, bħala regola, kull informazzjoni li tista' tgħinhom biex jagħmlu evalwazzjoni korretta tal-VAT, inkluża kull informazzjoni relatata ma' każijiet speċifiċi. Dawn iseħħu kemm fuq talba kif ukoll mingħajr talba minn qabel. Dan ir-regolament huwa bbażat fuq l-Artikolu 93 KE li jistipula li l-Kunsill, li jaġixxi unanimament fuq proposta mill-Kummissjoni u wara li jikkonsulta mal-Parlament Ewropew u l-Kumitat Ekonomiku u Soċjali, għandu jadotta dispożizzjonijiet għall-armonizzazzjoni indiretta safejn din l-armonizzazzjoni tkun neċessarja biex tiżgura l-istabbiliment u l-operazzjoni tas-suq intern.

Frodi tat-tip Carousel- ara Missing trader.

Sistema Komuni ta' Taxxa fuq il-Valur Miżjud (VAT)- Il-prinċipju tas-sistema Komuni ta' Taxxa fuq il-Valur Miżjud tinvolvi l-applikazzjoni ta' taxxa ġenerali fuq il-konsum li hija eżattament proporzjonali għall-prezz tal-merkanzija u s-servizzi skond ir-regoli stabbiliti fid-Direttiva tal-Kunsill 2006/112/KE tat-28 ta' Novembru 2006 (2). Per eżempju, ir-rata standard tal-VAT stabbilita mill-Istati Membri għandha tkun mill-inqas 15 % u r-rata mnaqqsa mill-inqas 5 %. F'kull stadju tal-katina kummerċjali, il-bejjiegħ jiċċarġja l-VAT fuq il-bejgħ iżda jrid iħallas lill-amministrazzjoni dan l-ammont tat-taxxa mingħajr il-VAT imħallsa fuq l-akkwisti magħmula tul in-negozju. Dan il-proċess ikompli sal-konsumatur finali, li jġarrab il-VAT fuq il-valur totali ta' dak li jinxtara. Il-VAT miġbura mill-konsumur titħallas lill-awtoritajiet tat-taxxa mill-bejjiegħa tal-prodotti. Jekk negozjant jagħmel fornimenti intra-Komunitarji ta' prodotti, huwa għandu d-dritt li jikseb rifużjoni tal-VAT imdaħħla mal-kunsinna lil negozjant fi Stat Membru ieħor. Il-VAT dovuta fuq it-tranżazzjoni hija mbagħad pagabbli minn negozjant fl-Istat Membru tad-destinazzjoni skond ir-rata applikabbli f'dan l-Istat Membru.

Fiscalis- Programm ta' azzjoni Komunitarja pluriannwali sabiex itejjeb l-operazzjoni tas-sistemi ta' tassazzjoni fis-suq komuni permezz ta' sistemi ta' komunikazzjoni u ta' skambju ta' informazzjoni, kontrolli multilaterali, skambji tal-persunal, seminars u attitivitajiet ta' taħriġ oħrajn. Id-Deċiżjoni Fiscalis (3) ma tkoprix biss it-taxxa fuq il-valur miżjud, iżda wkoll dazji tas-sisa fuq prodotti tax-xorb u t-tabakk u żjut minerali, taxxi fuq id-dħul u fuq il-kapital u taxxi fuq premiums ta' l-assigurazzjoni. Il-qafas finanzjarju għall-programm għall-perijodu 2003 sa 2007 kien stabbilit għal 67,3 miljun euro.

Dikjarazzjoni rekapitulattiva- Dikjarazzjoni ppreżentata minn kull persuna taxxabli identifikata għal skopijiet tal-VAT li tagħmel fornimenti intra-Komunitarji. Id-dikjarazzjoni rekapitulattiva għandha tiġi magħmula għal kull tlett xhur u tirreġistra l-valur totali tal-prodotti provduti lil kull akkwirent fi Stati Membri oħra, elenkati bin-numru ta' identifikazzjoni tal-VAT.

Missing Trader- Missing trader huwa negozjant irreġistrat għall-iskopijiet tal-VAT li, potenzjalment għandu ħsieb frawdolent, li jakkwista jew jipprova jakkwista prodotti jew servizzi mingħajr ma jħallas il-VAT u jissuplixxi dawn il-prodotti jew servizzi bil-VAT, iżda ma jgħaddix il-VAT miġbura lill-awtorità tat-taxxa nazzjonali. Il-klijenti tal-missing trader jistgħu jkun jew negozjanti bona fide jew ikunu wkoll involuti fil-frodi. Il-klijenti jistgħu jitolbu rifużjoni tal-VAT li huma ħallsu lill-missing trader mill-awtorità tat-taxxa. Jekk l-istess prodotti jiċċirkolaw repetutament bejn l-Istati Membri, din tissejjaħ frodi tat-tip carousel. Tali skemi ta' frodi jistgħu jkunu sofistikati ħafna u jinvolvu negozjanti missing f'diversi Stati Membri u jikkawżaw danni lill-interessi finanzjarji ta' l-Istati Membri kollha kkonċernati.

Persuna taxxabli- Kull persuna li, indipendentament, twettaq fi kwalunkwe post kwalunkwe attività, hu x'inhu l-iskop jew ir-riżultati ta' dik l-attività.

SCAC- Il-Kumitat Permanenti dwar il-Koperazzjoni Amministrattiva huwa kumitat regolatorju skond l-Artikolu 44 tar-Regolament tal-Kunsill (KE) Nru 1798/2003 li jassisti lill-Kummissjoni f'materji kif stabbiliti f'dak ir-Regolament. Huwa kompost minn rappreżentanti ta' l-Istati Membri u ppresedut minn rappreżentant tal-Kummissjoni. Meta jadotta l-opinjonijiet, il-Kumitat jieħu d-deċiżjonijiet tiegħu permezz tal-maġġoranza stabbilita fl-Artikolu 205(2) KE (maġġoranza kwalifikata). Il-Kumitat normalment jiltaqa darbtejn fis-sena.

VAT- ara s-sistema komuni tat-Taxxa fuq il-Valur Miżjud

Riżorsi proprji tal-VAT- Fl-2006, ir-riżorsi proprji bbażati fuq il-VAT ammontaw għal 17,2 biljun euro u kienu jikkostitwixxu 15,8 % tad-dħul tal-Komunità. Ir-riżorsi proprji tal-VAT huma maħduma fuq bażi ta' stima tal-VAT armonizzata (jiġifieri fuq bażi tal-VAT korretta għad-derogazzjonijiet jew l-opzjonijiet speċifiċi użati mill-Istati Membri). Għalhekk, il-pagamenti mill-Istati Membri tar-riżorsi proprji tal-VAT lill-baġit ta' l-UE mhumiex affettwati mir-rati differenti tal-VAT jew mid-derogazzjonijiet fis-seħħ. Il-punt tat-tluq għall-kalkolu tar-riżorsi proprji li jinħolqu mill-VAT huwa d-dħul nett totali mill-VAT miġbura minn kull Stat Membru waqt sena partikolari. Jekk tkun miġbura inqas VAT minħabba evażjoni jew frodi, dan normalment inaqqas ukoll ir-riżorsi proprji tal-VAT imħallsa lill-baġit tal-Komunità, sakemm il-bażi ta' l-estimi li jittieħdu f'konsiderazzjoni ma jkunux soġġetti għal limitu ta' 50 % tad-DGN, kif huwa l-każ għal xi Stati Membri.

Numru ta' identifikazzjoni tal-VAT- Numru individwali mogħti lil kull persuna taxxabbli li jkollha l-intenzjoni li tagħti fornimenti ta' merkanzija jew servizzi, jew li tixtri merkanzija għal skopijiet ta' negozju. Kull numru għandu prefiss ta' żewġ ittri li bihom l-Istat Membru li jkun ħarġu jiġi identifikat.

VIES- Is-Sistema ta' Skambju ta' Informazzjoni dwar il-VAT (VIES) huwa network elettroniku sabiex tiġi trażmessa informazzjoni relatata mal-validità tan-numri ta' identifikazzjoni tal-VAT ta' kumpaniji reġistrati fl-Istati Membri. Barra minn hekk, informazzjoni relatata ma' fornimenti intra-Komunitarji (eżentati mit-taxxa) hija wkoll disponibbli lill-amministrazzjonijiet ta' l-Istati Membri permezz tal-VIES. L-informazzjoni relatata ma' data ta' reġistrazzjoni tal-VAT tiġi maqbuda mill-amministrazzjoni nazzjonali u tiġi diretta lejn id-databases nazzjonali għall-konsultazzjoni remota. Dan japplika wkoll għal fornimenti intra-Komunitarji ddikkjarati f'dikjarazzjonijiet rekapitulattivi. Is-sistema kienet stabbilita sabiex tikkumpensa għall-eliminazzjoni ta' formalitajiet u kontrolli tad-dwana.

SOMMARJU

I. L-evażjoni tat-taxxa fuq il-valur miżjud u l-frodi fuq skala wiesgħa toħloq distorsjoni fit-tħaddim tas-suq komuni u taffettwa l-interessi finanzjarji ta' l-Istati Membri u l-finanzjament tal-baġit tal-Komunità.

II. Fl-2004, daħlet fis-seħħ leġiżlazzjoni ġdida tal-Komunità sabiex tħaffef u sħaħħaħ il-koperazzjoni trans-konfinali bejn l-awtoritajiet ta' l-Istati Membri, l-aktar permezz ta' proċeduri aktar ċari, skambju ta' informazzjoni aktar komprensiv u aktar kuntatti diretti bejn l-uffiċċji tat-taxxa lokali.

III. Il-verifika tal-Qorti kellha l-mira li tevalwa jekk l-iskambji ta' l-informazzjoni bejn l-Istati Membri iseħħux b'mod f'waqtu u effettiv u humiex sostnuti minn proċeduri affidabbli u minn strutturi amministrattivi adegwati.

IV. Il-verifika wriet illi l-iskambji ta' l-informazzjoni bejn l-Istati Membri jistgħu jgħinu lill-Istati Membri sabiex jevalwaw it-tassazzjoni korrettement u sabiex jipprevjenu u jiskopru l-frodi.

V. Madanakollu, il-Qorti sabet li: a) ma jsirx użu biżżejjed mill-possibiltajiet il-ġodda sabiex tiġi msaħħa u mħaffa l-koperazzjoni u mhux l-Istati Membri kollha waqqfu strutturi amministrattivi adegwati u/jew proċeduri operattivi sabiex jassiguraw il-koperazzjoni effiċjenti; b) nofs l-iskambu ta' informazzjoni fuq talba ma jsseħħx fiż-żmien ta' l-iskadenzi mitluba mil-liġi u notifikazzjonijiet ta' risposti tard u ta' risposti parzjali rarament jiġu mogħtija; c) risposti tard iseħħu fl-Istati Membri kollha imma l-frekwenza tagħhom tvarja konsiderevolment bejn l-Istati Membri. Xi kultant ikun hemm differenzi sinifikanti bejn in-numru ta' talbiet li Stat Membru jgħid li jkun irċieva u n-numru ta' talbiet li Stati Membri oħra jgħidu li jkunu bagħtu; d) il-qafas ta' l-iskambji ta' informazzjoni mingħajr talba minn qabel m'huwiex definit sew u l-informazzjoni li tiġi provduta spontanjament ma tiġix dejjem utilizzata sistematikament; e) id-disponibilità tard u n-nuqqas ta' data affidabbli fis-Sistema ta' Skambju ta' Informazzjoni dwar il-Valur Miżjud (VIES) iżżid ir-riskju li l-evażjoni u frodi ma jiġux misjuba.

VI. Hemm bżonn ta' koperazzjoni aktar intensiva u mgħaġġla, aktar kuntatti diretti bejn l-uffiċċji lokali tat-taxxa u monitoraġġ aħjar sabiex jiġi assigurat illi l-Istati Membri jipprovdu biżżejjed assistenza lil xuxlin.

VII. In-nuqqasijiet tal-VIES għandhom jiġu indirizzati urġentement, per eżempju billi jitnaqqas radikalment iż-żmien stipulat sabiex tinġabar u tinqabad id-data u billi jingħata aċċess aktar wiesa' għal data sabiex jiġu permessi l-konsultazzjonijiet multilaterali.

INTRODUZZJONI

L-isfond tal-verifika

1. L-evażjoni u l-frodi tat-taxxa fuq il-valur miżjud (VAT) joħolqu distorsjoni tal-kompetizzjoni ġusta fis-suq komuni u jnaqqsu d-dħul mit-taxxa fl-Istati Membri. Kif enfasizza l-Kunsill (4), tali frodi għandha tkun trattata effettivament u deċisivament fl-interess tan-negozjanti onesti u l-baġits ta' l-Istat Membru. Sabiex jikkomplimenta l-isforzi nazzjonali f'dan ir-rigward, il-Kunsill qabel fit-28 ta' Novembru 2006 dwar il-bżonn urġenti li tiġi stabbilita fil-livell Komunitarju strateġija kontra l-frodi sabiex tikkumbatti l-frodi tat-taxxa.

2. L-evażjoni tal-VAT u l-frodi għandom impatt ukoll fuq il-finanzjament tal-baġit ta' l-Unjoni Ewropea, għaliex huma jirriżultaw fi bżonn akbar sabiex jintalbu mill-Istati Membri riżorsi proprji bbażati fuq id-dħul gross nazzjonali (DGN). Ir-riżorsa tad-DGN hija intiża biex tkopri l-bilanċ tan-nefqa totali li ma tkunx koperta mir-riżorsi l-oħrajn. Għalhekk telf ikkawżat minn frodi tal-VAT jaffettwa l-bilanċ ġenerali tas-sistema tar-riżorsi proprji kif stabbilit mill-leġislatur tal-Komunità (5). Peress li l-kriterji sabiex jiġu kkalkolati r-riżorsi tal-VAT u tad-DGN huma differenti, dak it-telf jista' jaffettwa ukoll l-inċidenza tal-piż finanzjarju ta' l-Istati Membri (6), u b'hekk ifixklu l-prinċipju ta' l-ekwità.

3. Għalkemm investigazzjonijiet fuq l-iskala ta' l-evażjoni u l-frodi tal-VAT ma twettqux fl-Istati Membri kollha, ġew ippubblikati diversi stimi. L-Assoċjazzjoni Internazzjonali tal-VAT (7) tikkwota l-istimi ta' telf mill-VAT li jvarja minn 60 biljun sa 100 biljun euro fis-sena fl-Unjoni Ewropea kollha. Fir-Renju Unit biss, id-dipartiment tad-dħul u d-dwana (HM Revenue and Customs) (HMRC) stima illi fis-sena ta' taxxa 2005-2006 it-telf mid-dħul tal-VAT ammonta għal 18,2 biljun euro (8). Fil-Ġermanja, il-Ministeru tal-Finanzi ppubblika (9) r-riżultati ta' studju li stima, għall-2005, telf f'VAT ta' 17-il biljun euro.

4. Il-parti l-kbira ta' l-evażjoni tal-VAT hija marbuta ma' attivitajiet ekonomiċi mhux iddikkjarati (“shadow economy”). Hemm, madanakollu, parti sinifikanti ta' l-evażjoni tal-VAT li sseħħ bħala effett kollaterali ta' l-arranġamenti tal-VAT stabbiliti meta s-suq komuni kien introdott fl-1993. Għan-negozju intra-komunitarju, il-merkanzija provduta hija eżentata mill-VAT. Il-VAT dovuta imbagħad hija pagabbli fl-Istati Membru fejn tasal il-merkanzija. Dawn l-arranġamenti jistgħu jagħtu lok għal evażjoni tal-VAT jew fil-pajjiż tal-fornitur jew fil-pajjiż ta' destinazzjoni. Tlett tipi prinċipali ta' evażjoni iseħħu: a) dikjarazzjoni ta' fornimenti intra-Komunitarji filwaqt li tinżamm il-merkanzija sabiex tinbiegħ fis-suq domestiku mingħajr VAT; b) in-nuqqas li titħallas il-VAT dovuta mal-wasla fl-Istat Membru ta' destinazjoni; c) frodi tat-tip missing trader (10).

Skemi ta' frodi ta' spiss ikunu sofistikati, jestendu madwar diversi Stati Membri u jinvolvu numru ta' kumpaniji. Per eżempju, il-Eurojust irrappurtat f'Marzu ta' l-2007 (11) każ ta' frodi tat-tip carousel internazzjonali stmat għal 2,1 biljun euro u li kien jinvolvi 18-il Stat Membru. Fir-Renju Unit biss, skond l-HMRC (8), telf ta' bejn 3 biljun u 4,5 biljun euro fis-sena ta' taxxa 2005-2006 seta' kien attribwibbli għall-hekk imsejjħa frodi tal-VAT Intra-Komunitarja tat-tip Missing Trader.

5. Filwaqt li l-merkanzija tiċċaqlaq liberament bejn il-fruntieri interni, l-azzjoni ta' l-awtoritajiet tat-taxxa nazzjonali xorta waħda għadha maġġorment limitata minn dawk l-istess fruntieri. Jekk negozjant jagħmel fornimenti intra-Komunitarji, huwa għandu d-dritt li jikseb rifużjoni ta' l-input VAT. Il-VAT dovuta hija mbagħad imħallsa min-negozjant fil-pajjiż destinatarju. Il-koperazzjoni bejn l-awtoritajiet ta' l-Istati Membri hija għalhekk meħtieġa sabiex tiġi skambjata l-informazzjoni li jkun hemm bżonn sabiex tiġi evalwata l-VAT korrettement. Is-sistema komuni għall-iskambju ta' l-informazzjoni bejn l-Istati Membri hija regolata mir-Regolament tal-Kunsill (KE) Nru 1798/2003 tas-7 ta' Ottubru 2003 dwar il-koperazzjoni amministrattiva fil-qasam tat-taxxa fuq il-valur miżjud (1) (minn hawn 'il quddiem imsejjaħ “ir-regolament”), li daħal fis-seħħ fl-1 ta' Jannar 2004, u li abroga r-Regolament preċedenti Nru 218/92 (12). Ir-regolament jistabbilixxi l-kondizzjonijiet taħt liema l-awtoritajiet tat-taxxa fl-Istati Membri għandhom jikkooperaw bejniethom u mal-Kummissjoni. Ir-regolament ma jipprojbixxix aktar assistenza reċiproka fuq bażi ta' atti legali oħra, inklużi ftehimiet bilaterali jew multilaterali. Fejn l-Istati Membri jikkonkludu ftehimiet bilaterali addizzjonali dwar il-koperazzjoni amministrattiva, huma jkunu meħtieġa li jinfurmaw b'dan lill-Kummissjoni u lill-Istati Membri l-oħra mingħajr dewmien.

6. Meta adotta r-regolament f'Ottubru 2003, il-Kunsill qal (13) illi sa dak il-waqt ma kienx hemm użu biżżejjed ta' l-arranġamenti għal koperazzjoni amministrattiva. Il-Kunsill talab sabiex isir skambu ta' informazzjoni aktar intensiv sabiex tiġi miġġielda l-frodi b'mod aktar effettiv.

7. Tlett tipi ta' skambju ta' informazzjoni huma previsti taħt ir-regolament (ara Stampa 1): a) Skambju ta' informazzjoni permezz tad-database elettronika VIES. L-Istati Membri huma meħtieġa li jdaħħlu informazzjoni dwar numri tal-VAT mogħtija lil negozjanti u dwar fornimenti intra-Komunitarji ta' merkanziji ddikkjarati minn dawk in-negozjanti. Stati Membri oħra jistgħu imbagħad jeżaminaw id-database sabiex jiksbu din l-informazzjoni u jqabbluha mad-dikjarazzjonijiet magħmula min-negozjanti tagħhom. b) Skambju ta' informazzjoni aktar dettaljata fuq talba speċifika, per eżempju fejn inkjesti magħmula permezz tal-VIES iqajjmu suspetti dwar xi tranżazzjoni u/jew b'riżultat ta' analiżi tar-riskju. c) Skambju ta' informazzjoni mingħajr talba minn qabel, per eżempju fejn Stat Membru jkollu suspett illi ġie mwettaq ksur tal-leġiżlazzjoni tal-VAT fi Stat Membru ieħor.

8. Skambji ta' informazzjoni taħt ir-regolament huma prinċipalment mgħoddija permezz ta' l-Uffiċċji Ċentrali ta' Kuntatt (CLO). Kull Stat Membru għandu jaħtar CLO wieħed bir-responsabbiltà prinċipali għall-kuntatti ma' Stati Membri oħra. Barra minn hekk, il-kompetenza sabiex tiġi skambjata informazzjoni direttament ma' Stati Membri oħra tista' tiġi delegata lil dipartimenti oħra jew lil uffiċjali individwali.

9. Barra minn hekk ir-regolament jistabbilixxi regoli għall-kontrolli mwettqa simultanjament f'żewġ Stati Membri jew aktar u jippermetti li uffiċjali tat-taxxa jkunu preżenti fi Stati Membri oħra, per eżempju sabiex ikollhom aċċess għad-dokumentazzjoni miżmuma hemm jew sabiex jattendu inkjesti li jkunu għaddejjin.

10. Ir-regolament jipprovdi wkoll rwol għall-Kummissjoni fil-promozzjoni u l-evalwazzjoni tal-koperazzjoni amministrattiva bejn l-Istati Membri. F'dan, hija tiġi assistita minn kumitat magħmul mir-rappreżentanti ta' l-Istati Membri, il-Kumitat Permanenti dwar il-Koperazzjoni Amministrattiva (SCAC).

11. Barra minn hekk, ir-regolament huwa, flimkien mad-Deċiżjoni Nru 2235/2002/KE dwar il-programm Fiscalis, il-bażi legali għan-nefqa tal-Komunità (14) sabiex jiġu żviluppati u miżmuma operattivi sistemi elettroniċi għall-iskambju ta' l-informazzjoni bejn l-amministrazzjonijiet nazzjonali, kontrolli multilaterali, seminarji ta' taħriġ għall-uffiċjali tat-taxxa, u l-iskambju ta' uffiċjali bejn l-amministrazzjonijiet. Il-qafas finanzjarju għal Fiscalis bejn l-2003 u l-2007 kien iffissat għal 67,3 miljun euro.

L-APPROĊĊ U L-AMBITU TAL-VERIFIKA

12. L-objettiv tal-verifika tal-Qorti kien li jiġi evalwat jekk l-iskambji ta' l-informazzjoni bejn l-Istati Membri jiġux imwettqa f'waqthom u b'mod effettiv u jekk jeżistux strutturi u proċeduri amministrattivi adegwati sabiex isostnu l-koperazzjoni amminsitrattiva. Il-verifika kopriet: — skambju ta' informazzjoni fuq talba; — skambju ta informazzjoni mingħajr talba minn qabel; — informazzjoni permezz tad-database VIES; — għodda sabiex jiġi msaħħaħ approċċ tal-kontroll multilaterali; u — il-promozzjoni u l-evalwazzjoni tal-Kummissjoni tal-koperazzjoni amminsitrattiva.

13. Fl-2006, ġew miżjura CLOs f'seba' Stati Membri (15). Kampjun ta' 420 skambju ta' informazzjoni fuq talba, mibgħuta jew irċevuti fl-2005 minn dawn l-Istati Membri, ġie eżaminat u l-puntwalità u l-kwalità tat-tweġibiet ġew evalwati. Madanakollu, il-preċiżjoni ta' l-evalwazzjonijiet tat-taxxa individwali ma kinitx hija nniffisha soġġetta għall-verifika.

14. Missjonijiet tal-verifika ġew imwettqa skond l-Artikolu 248(3) tat-Trattat li jipprovdi illi l-verifika tal-Qorti għandha tkun, jekk meħtieġ, imwettqa fuq il-post ta' kwalunkwe korp li jieħu ħsieb d-dħul jew in-nefqa f'isem il-Komunità u fl-Istati Membri, inkluż il-post ta' kwlunkwe persuna fiżika jew legali li tkun irċeviet pagamenti mill-baġit. Il-Ministeru tal-Finanzi Ġermaniż, madanakollu, ma kkonformax ma' talba tal-verifika mill-Qorti u qal li, fl-opinjoni tiegħu, ma kien hemm l-ebda bażi legali għal verifika bħal din. Osservazzjonijiet f'dan ir-rapport li jirrigwardaw il-Ġermanja għalhekk huma bbażati fuq sejbiet minn missjonijiet tal-verifika mwettqa fi Stati Membri oħra, informazzjoni miksuba waqt missjonijiet ta' verifika fil-Kummissjoni, u rapporti disponibbli pubblikament.

15. Fi 23 każ (16) magħżula mill-kampjun, il-Qorti stiednet lill-Istati Membri sabiex jipprovdu dettalji dwar kif l-informazzjoni miksuba permezz ta' skambji ġiet segwita mill-uffiċċji tat-taxxa lokali li minnhom kienu oriġinaw it-talbiet.

16. Fil-Kummissjoni, ġie eżaminat kif jaħdmu d-dipartimenti relevanti, inkluża analiżi tal-ġestjoni tal-programm Fiscalsis. Ġie analizzat ukoll kif jaħdem il-Kumitat Permanenti dwar il-Koperazzjoni Amministrattiva (SCAC).

17. Barra minn hekk, sar użu minn rapporti u minn xogħol ta' Uffiċċji Nazzjonali tal-Verifika fi Stati Membri li wettqu verifiki simili. Kwistjonijiet imqajjma f'rapporti preċedenti tal-Qorti (17) ġew ukoll segwiti.

OSSERVAZZJONIJIET

Skambju ta' informazzjoni fuq talba bejn l-Istati Membri

18. L-Artikolu 5 tar-regolament jipprovdi sabiex l-Istati Membri jwettqu skambju ta' informazzjoni fuq talba. Bħala regola, kwalunkwe informazzjoni li tista' tgħin sabiex titwettaq evalwazzjoni korretta tal-VAT tista' tkun soġġetta għal talba, inkluża kwalunkwe informazzjoni relatata ma' każijiet speċifiċi. Sabiex tinkiseb l-informazzjoni imfittxija mill-amministrazzjoni tat-taxxa fi Stat Membru ieħor, l-awtorità li tiġi mitluba hija meħtieġa li taġixxi daqs li kieku qed taġixxi għaliha nnifisha.

Intensità tal-kooperazzjoni

19. Sa minn meta daħal fis-seħħ ir-regolament fl-1 ta' Jannar 2004, in-numru ta' talbiet għall-informazzjoni żdied b'62 %. Dan tela minn 18 162 talba fl-2003 għal 29 381 fl-2006.

Żieda fl-iskambji ta' informazzjoni prinċipalment minħabba t-tkabbir

20. Madanakollu, analiżi taċ-ċifri provduti mill-Istati Membri lill-Kummissjoni (18) turi illi din iż-żieda tidher li hi l-aktar attribwibbli għat-tkabbir (19) bin-numru ta' talbiet mibgħuta fost l-UE-15 fl-2005 u fl-2006 jkun anqas mill-livell milħuq fl-2004 (ara t-Tabella 1). Tabella 1 Numru ta' talbiet għal skambju ta' informazzjoni (skond l-Istati Membri li għamlu talba) Sena Talbiet skambjati fost l-UE-15 Talbiet mibgħuta jew irċevuti mill-UE-10 Numru totali ta' talbiet 2002 17 059 — 17 059 2003 18 162 — 18 162 2004 21 587 514 22 101 2005 19 649 6 100 25 749 2006 20 533 8 848 29 381 Sors: Statistika ta' l-Istati Membri skond ir-Regolament tal-Kummissjoni (KE) Nru 1925/2004, kalkoli tal-verifika. Statistiċi provviżjorji 2006.

21. Fl-2006, aktar minn 3,3 miljun negozjant madwar l-UE ddikjaraw illi huma kienu xtraw minn Stati Membri oħra. Dan ifisser li anke bis-suppożizzjoni konservattiva li kull wieħed mill-29 381 skambju ta' informazzjoni fuq talba fl-2006 kien jikkonċerna negozjanti differenti, il-probabilità li wieħed ikun soġġett għal skambju ta' informazzjoni bħal dan kien anqas minn 0,9 %. Fir-realtà, l-probabilità kienet anke inqas, minħabba li numru ta' kumpaniji kienu soġġetti għal diversi talbiet.

Kuntatt dirett limitat bejn uffiċċji lokali

22. Raġuni importanti għalfejn il-koperazzjoni ma saritx aktar intensiva hija l-esplojtazzjoni limitata tal-possibiltajiet ta' deċentralizzazzjoni offruti mir-regolament. Meta adotta r-regolament, il-Kunsill qal (20) illi, sa dak il-waqt, ma kienx hemm kuntatt dirett biżżejjed bejn l-uffiċċji lokali tat-taxxa, bil-komunikazzjoni bejn uffiċċji ċentrali ta' kuntatt tkun ir-regola u li din iċ-ċentralizzazzjoni kienet waslet sabiex ma kienx hemm biżżejjed użu ta' l-arranġamenti għall-koperazzjoni amminsitrattiva. Il-Kunsill ikkonkluda illi għandhom isiru dispożizzjonijiet sabiex iwasslu għal aktar kuntatti diretti bejn is-servizzi.

23. Sa issa sar użu limitat minn din l-opzjoni mill-Istati Membri. Ftit Stati Membri biss (21) iddevolvew il-kompetenza lil servizzi territorjali. Jekk din id-deċentralizzazzjoni tiġi implimentata biss f'minorità ta' Stati Membri, hija ma jirnexxiliex tipproduċi l-effetti sħaħ tagħha għax ma jkunx hemm sieħba għall-koperazzjoni deċentralizzata fil-parti l-kbira ta' l-Istati Membri l-oħra.

Risposti fil-ħin

Nofs it-talbiet imwieġba tard

24. Risposti mgħaġġla għal talbiet għall-informazzjoni huma essenzjali għall-koperazzjoni effettiva. Huma jippermettu li kumpaniji frawdolenti jkunu identifikati malajr u jagħmluha aktar diffiċli għall-frodisiti li jaħbu l-qliegħ tagħhom mill-frodi tal-VAT. Għalhekk il-regolament jobbliga lill-Istati Membri li jwettqu skambju ta' informazzjoni mill-aktar fis possibbli u mhux aktar tard minn tlett xhur wara li jirċievu talba. Meta l-awtorità li tirċievi t-talba tkun diġà fil-pussess ta' dik l-informazzjoni, l-iskadenza ta' żmien tiġi mnaqqsa għal xahar wieħed.

25. L-istatistiċi għall-2006 provduti mill-Istati Membri juru illi kważi 50 % tat-talbiet ma ġewx imwieġba fiż-żmien ta' l-iskadenza. Iċ-ċifra kienet anke akbar minn dik fl-2005 meta 42 % tar-risposti kienu tard.

26. Risposti tard iseħħu fl-Istati Membri kollha imma l-frekwenza tagħhom tvarja sinifikatament bejn l-Istati Membri. Fl-2006, żewġ Stati Membri (22) wieġbu fiż-żmien ta' l-iskadenza fi kważi 90 % tal-każijiet, filwaqt li tmien Stati Membri (23) wieġbu tard f'aktar minn 50 % tal-każijiet (ara t-Tabella 2). Tabella 2 Risposti tard skond l-Istat Membru Numru ta' talbiet irċevuti skond l-Istati Membri li għamlu talba Risposti tard skond l-Istati Membri li għamlu talba (wara skadenza ta' 90 jum) % ta' risposti tard 2005 2006 2005 2006 2005 2006 Belġju 1 471 1 610 537 604 36,5 37,5 Repubblika Ċeka 409 639 54 347 13,2 54,3 Danimarka 679 832 282 511 41,5 61,4 Ġermanja 6 255 6 929 2 707 3 195 43,3 46,1 Estonja 132 203 16 44 12,1 21,7 Greċja 213 318 103 138 48,4 43,4 Spanja 2 837 3 225 1 515 2 028 53,4 62,9 Franza 2 138 2 380 917 1 308 42,9 55,0 Irlanda 237 319 96 158 40,5 49,5 Italja 2 802 2 963 1 786 1 924 63,7 64,9 Ċipru 139 285 40 119 28,8 41,8 Latvja 144 403 13 122 9,0 30,3 Litwanja 192 166 13 18 6,8 10,8 Lussemburgu 456 576 123 306 27,0 53,1 Ungerija 283 537 82 193 29,0 35,9 Malta 12 29 4 12 33,3 41,4 Olanda 2 143 2 588 1 171 1 597 54,6 61,7 Awstrija 885 1 092 145 289 16,4 26,5 Polonja 588 772 80 308 13,6 39,9 Portugall 506 514 288 404 56,9 78,6 Slovenja 96 118 9 15 9,4 12,7 Repubblika Slovakka 316 509 40 129 12,7 25,3 Finlandja 179 177 25 44 14,0 24,9 Żvezja 395 416 118 109 29,9 26,2 Renju Unit 2 242 1 781 526 643 23,5 36,1 Total 25 749 29 381 10 690 14 565 41,5 49,6 Sors: Statistika ta' l-Istati Membri skond ir-Regolament (KE) Nru 1925/2004, kalkoli tal-verifika. Statistiċi provviżorji 2006.

27. Għal dak li jirrigwarda r-risposti mogħtija fi żmien xahar, l-istatistiċi wrew tnaqqis fin-numru ta' drabi li fihom l-iskadenzi ġew milħuqa minn 2 154 każ fl-2004 għal 1 885 fl-2006. Meta mqabbel man-numru totali ta' talbiet, dan ifisser illi l-proporzjon ta' risposti kmieni niżel minn 9,7 % fl-2004 għal 6,4 % fl-2006.

28. Barra minn hekk, f'ċerti Stati Membri miżjura, instab li numru ta' talbiet kienu baqgħu pendenti għal aktar minn sena waħda jew aktar. Fl-Italja per eżempju, kien hemm, fiż-żmien taż-żjara ta' verifika tal-Qorti f'Mejju 2006, 182 talba mhux imwieġba rċevuti fl-aħħar erba' xhur ta' l-2004 biss. Fir-Renju Unit, kmieni fl-2006, 121 talba kienu għadhom pendenti mill-2003 u l-2004.

Ftit risposti parzjali

29. Ir-regolament jgħid espliċitament illi meta l-awtorità li tiġi mitluba ma tkunx kapaċi tirrispondi sa l-iskandeza hija għandha tinforma lill-awtorità li tagħmel it-talba bil-miktub bir-raġunijiet għal dan u meta hija ser tkun kapaċi tirrispondi. Madanakollu, avviż minn qabel tal-probabilità tad-dewmien rarament jiġi mogħti. Notifikazzjonijiet ta' risposti tard ġew mibgħuta fi 3 minn 57 każ li ma ġewx imwieġba fil-ħin li ġew eżaminati mill-Qorti.

30. L-istatistiċi mill-Istati Membri għall-2006 wrew illi f'5 % biss tal-każijiet kollha (737 minn 14 565 risposta tard) id-dewmien kien ġie notifikat lill-awtoritajiet li għamlu t-talba. In-nuqqas ta' tali notifikazzjoni ma tfixkel lill-Istat Membru li jagħmel it-talba milli jieħu azzjoni alternattiva meta jkun jaf illi t-talba m'hix ser itkun imwieġba immedjatament.

31. Barra minn hekk, waqt il-verifika instabu biss ftit każijiet biss ġew misjuba fejn ingħatat informazzjoni parzjali li kienet diġà fil-pussess ta' l-awtorità li rċviet it-talba u għalhekk disponibbli malajr, segwita minn risposta aktar komprensiva ladarba ż-żjarat tal-kontroll tat-taxxa kienu ġew imwettqa.

Nuqqas ta' prijorità lil talbiet minn uffiċċji lokali tat-taxxa

32. Il-verifika kixfet numru ta' fatturi li għandhom impatt negattiv fuq il-puntwalità tar-risposti. Il-parti l-kbira tad-dewmien sabiex jingħataw ir-risposti iseħħu fil-livell ta' l-Uffiċċju tat-Taxxa Lokali (LTO). Mhux dejjem hemm mekkaniżmi f'posthom sabiex jassiguraw illi l-LTOs jagħtu l-istess prijorità lill-koperazzjoni amminsitrattiva li jagħtu lill-attivitajiet l-oħra tagħhom (24). Osservazzjoni simili saret f'rapport provdut mill-Uffiċċju Nazzjonali tal-Verifika fid-Danimarka (NAOD) (25). L-awtoritajiet tat-taxxa u tad-dwana Daniżi kienu ffissaw ċifri mmirati għall-konformità ma' skadenzi ta' żmien għall-ipproċessar tal-każijiet, imma, fiż-żmien tal-verifika, talbiet minn awtoritajiet tat-taxxa f'pajjiżi oħra ma kienux inklużi f'dawn iċ-ċifri mmirati. Skond rapport ta' segwitu mill-NAOD, il-ministru responsabbli ħa inizjattivi sabiex jieħu ħsieb din il-kwistjoni.

33. Instabu nurmu ta' raġunijiet oħra li kellhom impatt negattiv fuq it-trattament ta' talbiet għall-informazzjoni. Dawn kienu jinkludu: użu inadegwat tal-formoli ta' talba għall-informazzjoni (eżempju, talbiet multipli f'forma standard waħda, użu żejjed tal-kaxxi ta' “free text” ta' dawn il-formoli u l-użu ta' komunikazzjonijiet mhux elettroniċi) mill-Istati Membri li bagħtu, diffikulatjiet sabiex jinftiehem x'kien eżattament mitlub (eżempju minħabba informazzjoni mhux ċara, problemi ta' lingwaġġ jew żbalji fl-użu tal-forom standard), u dubji dwar kemm kienu utli ċerti talbiet fl-Istati Membri li rċevewhom.

Nuqqasijiet fis-sistemi ta' monitoraġġ ta' xi Stati Membri

34. Dewmien jista' jiġi kkawżat ukoll mill-fatt illi mhux l-Istati Membri kollha stabbilew sistemi adegwati għall-monitoraġġ u l-ġestjoni ta' risposti fil-ħin għat-talbiet.

35. Eżempji pożittivi ta' ġestjoni tat-talbiet irċevuti instabu fil-Lussemburgu, fil-Polonja, fis-Slovenja u fir-Renju Unit, fejn is-CLOs jiffissaw skadenzi interni u jimmonitorjawhom b'mod effettiv.

36. Fl-Italja, fejn is-software introdott għal dan l-iskop mis-CLO ma ġiex użat b'mod effettiv, instabu każijiet ta' żbalji fid-dħul u ta' data nieqsa li wasslu għal ġestjoni ħażina tat-talbiet. Fis-CLO, noti ta' tfakkir lid-dipartimenti għall-kollaborazzjoni kienu programmati għal 10 t'ijiem biss qabel l-iskadenza tal-limiti ta' żmien, tard wisq sabiex tittieħed azzjoni.

37. Għalkemm kemm is-CLO Olandiż u dak Franċiż iffissaw skadenzi intermedjarji għall-LTOs sabiex dawn jirrispondu għat-talbiet irċevuti, fl-ebda wieħed minn dawn is-CLOs ma kien hemm evidenza ta' monitoraġġ ta' dawn l-iskedi ta' żmien. Kien biss fejn ġew irċevuti noti ta' tfakkir mill-Istat Membru li għamel it-talba illi ttieħdet azzjoni fil-konfont ta' l-LTO li kien tard f'li jipprovdi tweġibiet.

Nuqqasijiet fl-istruttura organizzattiva tas-CLOs

38. F'xi Stati Membri miżjura b'numru għoli ta' risposti tard, il-Qorti sabet illi strutturi organizzattivi kkumplikati jikkontribwixxu wkoll għal dewmien u joħolqu problemi fil-monitoraġġ.

39. Fl-Italja, minbarra s-CLO, hemm tlett dipartimenti ta' kuntatt fil-livell ċentrali ta' l-Istat Membru, li kollha huma ta' kompetenza ugwali bl-istess mod fil-qasam tal-koperazzjoni dwar il-VAT. Stati Membri oħra huma liberi li jikkuntattjaw kull darba lil kwalunkwe wieħed mit-tlett dipartimenti ta' kuntatt u li jibagħtu t-talbiet direttament lid-dipartiment magħżul. Il-proċeduri tax-xogħol tat-tlett dipartimenti għall-kollaborazzjoni mhumiex armonizzati u m'hemmx biżżejjed koordinament bejniethom, filwaqt li hemm sorveljanza fjakka mis-CLO. Barra minn hekk, struttura orgnaizzattiva bħal din m'hijiex skond ir-regolament li jipprovdi (26) illi d-dipartimenti għall-kollaborazzjoni għandhom jingħataw kompetenza territorjali speċifika jew reponsabbiltà operattiva speċifika.

40. Is-CLO Olandiż jinkludi żewġ unitajiet operattivi, waħda li tinsab ġewwa Amsterdam u l-oħra ġewwa Almelo, kull waħda minnhom bl-istruttura maniġerjali tagħha. Il-Qorti sabet każijiet fejn għaddew kważi tlett xhur qabel ma risposti għat-talbiet li ġew provduti mill-LTOs ġew mgħoddija lill-Istati Membri li kienu għamlu t-talba. F'dawn il-każijiet, l-LTOs kienu bagħtu risposti lis-CLO f'Almelo li ġew mgħoddija lis-CLO f'Amsterdam minn fejn ġew mibgħuta lill-Istati Membri li għamlu t-talba.

41. Fil-Ġermanja, skond l-informazzjoni li ġiet magħmula disponibbli għall-Istati Membri l-oħra (27), il-kompiti tas-CLO ġew maqsuma bejn tlett unitajiet ta' l-Uffiċċju Federali Ċentrali tat-Taxxa, wieħed ibbażat f'Bonn, u t-tnejn l-oħra f'Saarlouis. L-ebda informazzjoni ma ġiet magħmula disponibbli lil Stati Membri oħra dwar min kien qed imexxi s-CLO.

42. Il-problemi ta' koordinazzjoni ikkawżati mill-istrutturi orgnizzattivi kkumplikati u n-nuqqasijiet tas-sistemi ta' monitoraġġ jikkontribwixxu għad-diskrepanzi sinifikanti fl-istatistiċi prodotti minn Stati Membri differenti. F'diversi każijiet hemm differenzi sinifikanti bejn in-numru ta' talbiet li Stat Membru jgħid li rċieva u n-numru ta' talbiet li Stati Membri oħra jgħidu li bagħtulu (ara t-Tabella 3). Tabella 3 Diskrepanzi skond l-Istat Membru (2005) Numru ta' talbiet irċevuti Diskrepanza % Skond l-Istat Membru li rċieva talba Skond l-Istat Membru li rċieva talba Belġju 1 552 1 471 81 5,5 Repubblika Ċeka 371 409 –38 –9,3 Danimarka 642 679 –37 –5,4 Ġermanja 8 295 6 255 2 040 32,6 Estonja 139 132 7 5,3 Greċja 238 213 25 11,7 Spanja 2 652 2 837 – 185 –6,5 Franza 2 296 2 138 158 7,4 Irlanda 259 237 22 9,3 Italja 1 284 2 802 –1 518 –54,2 Ċipru 114 139 –25 –18 Latvja 153 144 9 6,3 Litwanja 180 192 –12 –6,3 Lussemburgu 468 456 12 2,6 Ungerija 320 283 37 13,1 Malta 13 12 1 8,3 Olanda 2 089 2 143 –54 –2,5 Awstrija 942 885 57 6,4 Polonja 557 588 –31 –5,3 Portugall 481 506 –25 –4,9 Slovenja 89 96 –7 –7,3 Repubblika Slovakka 306 316 –10 –3,2 Finlandja 173 179 –6 –3,4 Żvezja 438 395 43 10,9 Renju Unit 2 241 2 242 –1 0,0 Total 26 292 25 749 — — SOMMA TA' L-AMMONTI ASSOLUTI TA' DISKREPANZI 4 441 17,2 Sors: Statistika ta' l-Istati Membri skond ir-Regolament (KE) Nru 1925/2004, kalkoli tal-verifika.

Kwalità tar-risposta

43. Eżami tat-talbiet u t-tweġibiet fil-kampjun wera illi għalkemm l-informazzjoni provduta kienet xi kultant ippreżentata b'mod inadegwat, fil-parti l-kbira tal-każijiet din kienet komprensiva u dettaljata, u wieġbet il-mistoqsijiet impoġġija. B'risposta għall-mistoqsijiet tal-Qorti dwar is-segwitu ta' selezzjoni ta' skambji (ara l-paragrafu 15), Stati Membri affermaw illi t-tweġibiet irċevuti kienu ppermettew evalwazzjoni korretta tal-VAT fil-każijiet ikkonċernati.

L-evalwazzjoni turi li l-koperazzjoni tista' twassal għal riżultati

44. Bħalissa ma hemm l-ebda rekwiżit legali sabiex jiġu evalwati r-riżultati tal-koperazzjoni amministrattiva imma xi ftit Stati Membri wettqu eżerċizzji bħal dawn. Dawn l-evalwazzjonijiet juru l-benefiċċji tal-koperazzjoni amministrattiva.

45. Fi Franza, għalkemm l-impatt finanzjarju tal-koperazzjoni ma ġiex evalwat, analiżi mill-awtoritajiet kompetenti wriet illi 34 % tar-risposti rċevuti fl-2005 kkonfermaw jew kixfu l-eżistenza ta' frodi fi Franza jew fi Stat Membru ieħor.

46. Evalwazzjoni mis-CLO fis-Slovenja ta' 89 talba għal koperazzjoni amministrattiva rċevuta mill-awtoritajiet tagħhom fl-2005 wriet illi fil-każ ta' 21 talba, inkjesti amministrattivi rriżultaw fil-ġabra ta' VAT addizzjonali ta' madwar 1,5 miljun euro.

47. Analiżi mis-CLO Pollakk fl-2006 wriet illi 713-il skambju ta' informazzjoni fuq talba wasslu sabiex jiġu mikxufa 64 każ ta' frodi.

48. Madanakollu, ġie nnutat illi hemm xi tħassib fir-rigward tal-kwalità ta' l-informazzjoni li ġiet skambjata dwar Frodi tat-tip Missing Trader suspettata. Il-Ġermanja fl-2005 rrappurtat lill-SCAC problemi sabiex tikseb informazzjoni dettaljata biżżejjed minn Stati Membri oħra sabiex tużaha f'azzjoni legali quddiem il-qrati Ġermaniżi. Il-kwistjoni ġiet repetutament diskussa mill-SCAC sa minn meta ġie żviluppat kwestjonarju supplimentari sabiex jieħu ħsieb każijiet fejn ikun hemm bżonn ta' informazzjoni aktar dettaljata għall-azzjoni legali fl-Istati Membri. Sa issa, madanakollu, l-Istati Membri ma laħqux ftehim dwar iċ-ċirkostanzi li fihom dan il-kwestjonarju għandu jintuża jew dwar ir-rekwiżiti għall-użu tiegħu.

49. Barra minn hekk, ma hemm l-ebda mekkaniżmu li bih l-utent tar-risposti għat-talbiet jagħti rispons dwar l-utilità ta' l-informazzjoni provduta. Kwalunkwe nuqqasijiet possibbli fir-risposta ma jiġux rappurtati lura u ma jistgħux jiġu kkunsidrati meta jkunu qed jiġu trattati talbiet oħra.

Skambju ta' informazzjoni mingħajr talba minn qabel

50. L-Artikolu 17 tar-regolament jipprovdi li l-Istati Membri għandhom jiskambjaw l-informazzjoni mingħajr talba minn qabel. Dan jispeċifika illi kull Stat Membru għandu jgħaddi l-informazzjoni lil kwalunkwe Stat Membru ieħor ikkonċernat fi tlett sitwazzjonijiet. L-ewwel, fejn l-effettività tas-sistema tal-kontroll fl-Istat Membru l-ieħor tiddependi neċessarjament fuq l-informazzjoni provduta mill-Istat Membru ta' l-oriġini; it-tieni, meta jkun hemm suspett ta' ksur tal-liġi tal-VAT fl-Istat Membru l-ieħor; u t-tielet, f'każijiet li jippreżentaw riskju ta' telf ta' taxxa (minħabba frodi jew evażjoni) fl-Istat Membru l-ieħor. Din tirrappreżenta obbligazzjoni wiesgħa ħafna.

51. L-Artikolu 18, madanakollu, jillimita l-obbligazzjoni provduta fl-Artikolu 17, u jgħid illi l-Istati Membri jistgħu jiddeterminaw b'għażla jekk humiex ser jiskambjaw ċerti kategoriji ta' informazzjoni mingħajr talba minn qabel.

Il-potenzjal li tintbagħat informazzjoni mingħajr talba minn qabel mhux utilizzat biżżejjed

52. B'mod totali, ħames kategoriji bi 13-il sotto kategorija ta' każijiet ġew identifikati (28), fejn l-informazzjoni tista' tiġi mgħoddija bi skambju awtomatiku (29) jew bi skambju awtomatiku strutturat (30). Dawn il-kategoriji jinkludu, per eżempju, informazzjoni dwar in-numri ta' identifikazzjoni tal-VAT allokati lill-persuni taxxabbli stabbiliti fi Stat Membru ieħor li huma missing traders (potenzjali) imma li n-numru ta' identifikazzjoni tal-VAT tagħhom ma ġiex ikkanċellat.

53. L-iskambji ta' informazzjoni juru differenzi kbar fl-użu ta' dawn il-kategoriji mill-Istati Membri. Il-Ġermanja, per eżempju, kkomunikat lill-Kummissjoni illi hija ser tipparteċipa fil-kategoriji kollha, filwaqt li Franza ħabbret il-parteċipazzjoni tagħha f'sotto kategorija waħda biss. L-istatistiċi rrappurtati mill-Istati Membri dwar dawn l-iskambji ta' informazzjoni awtomatiċi mingħajr talba huma ta' kwalità fqira. Id-diskrepanzi l-aktar minħabba fehmiet differenti dwar x'jikkostitwixxi avveniment rapportabbli jagħmluha impossibbli li jinġibdu konklużjonijiet ta' valur mid-data provduta.

54. Minbarra l-iskambji ta' informazzjoni f'kategoriji predefiniti, l-Artikolu 19 tar-regolament jistipula illi l-Istati Membri jistgħu jgħaddu lil xulxin b'mod spontanju kwalunkwe informazzjoni li tista' tgħinhom sabiex jeffettwaw evalwazzjoni korretta tal-VAT. Eżempju ta' koperazzjoni bħal din huwa n-Netwerk Ewropew dwar il-Carousel (Eurocanet) li ġie mnehdi fuq inizjattiva Belġjana u jirċievi s-sostenn mill-Kummissjoni permezz ta' l-Uffiċċju Ewropew Kontra l-Frodi, OLAF. In-netwerk jimmira sabiex iħaffef l-iskambji ta' informazzjoni fuq numru limitat ta' kumpaniji mmirati li jkunu suspettati li huma involuti fi frodi tat-tip missing trader. Għal dan it-tip ta' skambju ta' informazzjoni, li fih ma jipparteċipawx l-Istati Membri kollha, il-Kummissjoni m'għandiex aċċess sabiex tiġbor id-data statistika.

55. Waqt il-verifika instab illi informazzjoni mgħoddija mingħajr talba minn qabel ma kienitx dejjem użata adegwatament. Is-CLO tal-Lussemburgu, per eżempju, irrapporta illi huma kienu repetutament irċevew talbiet għal data illi kienu diġà provdew spontanjament lil Stati Membri oħra.

56. Informazzjoni addizzjonali ta spiss tingħata wkoll bħala parti minn risposta għal talba għall-informazzjoni, meta tiġi provduta informazzjoni li ma kinitx espliċitament mitluba imma li tiġi meqjusa bħala utli, per eżempju informazzjoni dwar negozjanti oħra involuti fin-negozju ma' kumpanija speċifika. Verifika mill-Uffiċċju Nazzjonali tal-Verifika tal-Litwanja (31) sabet illi informazzjoni addizzjonali bħal din provduta minn Stati Membri oħra fit-tweġibiet għal talbiet għall-informazzjoni ma kinitx ġiet mgħoddija lill-awtoritajiet relevanti.

Sistema ta' Skambju ta' Informazzjoni tal-VAT (VIES)

57. Il-VIES huwa netwerk komuni tal-kompjuter għal skambju ta' data fil-parti l-kbira awtomatizzat bejn l-amministrazzjonijiet tat-taxxa. Huwa jippermetti wkoll lin-negozjanti sabiex jiksbu konferma illi s-sieħba tan-negozju tagħhom fi Stati Membri oħra huma reġistrati.

58. In-netwerk tal-VIES jipprovdi informazzjoni dwar in-numri ta' reġistrazzjoni tal-VAT maħruġa mill-Istati Membri, inklużi d-data ta' ħruġ, l-isem tan-negozjant, l-indirizz tan-negozjant u, fejn applikabbli, id-data ta' meta numru tal-VAT ma baqax validu. Huwa possibbli li tiġi ċċekkajta l-istorja ta' numru tal-VAT, jiġifieri l-modifikazzjonijiet kollha magħmula marbuta miegħu.

59. Barra minn hekk, l-Istati Membri jikkomunikaw permezz tal-VIES id-dettalji tal-fornimenti kollha intra-Komunitarji min-negozjanti tagħhom lil Stati Membri oħra. Dan isir fuq bażi ta' rendikonti rikapitulattivi li għandhom jiġu magħmula kull tlett xhur minn kull fornitur intra-Komunitarju u li jirreġistraw il-valur totali tal-merkanzija fornuta lil kull xerrej fl-Istati Membri l-oħra. L-amministrazzjonijiet tat-taxxa jistgħu jwettqu cross-check ta' din l-informazzjoni dwar il-fornimenti intra-Komunitarji ma' dikjarazzjonijiet magħmula min-negozjanti nazzjonali tagħhom sabiex jidentifikaw ksur tal-leġiżlazzjoni tal-VAT.

Id-data provduta fil-waqt

60. L-operaturi ekonomiċi għandhom jipprovdu rendikonti rikapitulattivi tal-fornimenti ta' merkanzija intra-Komunitarji tagħhom kollha lil klijenti li għandhom numru ta' identifikazzjoni tal-VAT. Ir-rendikonti jkopru perijodi ta' tlett xhur fil-kalendarju. Skond ir-regolament, din l-informazzjoni għandha tiddaħħal fil-VIES mill-aktar fis possibbli u, l-aktar tard, fi żmien tlett xhur mit-tmiem tal-perijodu ta' tlett xhur fil-kalendarju ma' liema huma jkunu relatati. Dan ifisser li anke meta negozjanti jissottomettu r-rendikonti fil-ħin, informazzjoni dwar fornimenti intra-komunitarji magħmula f'Jannar tista' tkun disponibbli fil-VIES, biss f'Ġunju, jiġifieri, kważi sitt xhur aktar tard.

L-effettività tal-VIES imfixkla minħabba ż-żmien meħud għall-ġabra u t-trażmissjoni tad-data

61. Diversi Stati Membri diġà jiġbru informazzjoni dwar fornimenti intra-Komunitarji fuq bażi ta' xahar b'xahar, u t-tnaqqis taż-żmien għat-trażmissjoni ta' l-informazzjoni ġie diskuss repetutament mill-SCAC. Madanakollu, ma ntlaħaqx ftehim bejn l-Istati Membri fuq l-applikazzjoni ġenerali ta' perijodi ta' trażmissjoni iqsar.

Aċċess għal u preċiżjoni tad-data

62. Kull Stat Membru għandu biss aċċess fil-VIES għat-tranżazzjonijiet li jinvolvu n-negozjanti tiegħu stess. Minħabba dan, kull meta l-Istati Membri, sabiex jidentifikaw netwerks ta' frodi possibbli, jkollhom bżonn informazzjoni dwar operazzjonijiet ta' negozju bejn Stati Membri oħra, huma jridu jibgħatu talba lill-Istati Membri konċernati. Din tieħu ż-żmien sabiex tiġi mwieġba u timpenja riżorsi umani fiż-żewġ Stati Membri.

63. L-Artikolu 22 tar-regolament jitlob lill-Istati Membri sabiex jassiguraw illi d-databases tagħhom jinżammu aġġornati, u li jkunu kompleti u preċiżi. Kif juru d-diskussjonijiet fl-SCAC, preżentement ma hemm l-ebda approċċ komuni fost l-Istati Membri rigward il-kwistjoni ta' dwar kif tista' tiġi assigurata l-kwalità u l-affidabilità tad-data fil-VIES. Għalkemm mitluba mill-Artikolu 22 tar-regolament, sa issa l-ebda kriterja ma ġew definiti sabiex jiddeterminaw liema tibdiliet m'humiex pertinenti, essenzjali u utli u li għalhekk m'hemmx għalfejn isiru.

64. Xogħol imwettaq mill-Uffiċċji Nazzjonali tal-Verifika wkoll jenfasizza l-problema ta' l-affidabilità tad-data. Bħala eżempju, diskrepanzi fir-rappurtar ġew identifikati waqt verifika kondotta paralellment bejn l-Uffiċċji Supremi tal-Verifika tar-Repubblika Ċeka u tar-Repubblika Slovakka (32). Differenzi bejn il-valuri tal-fornimenti tal-merkanzija rrapurtati minn persuni taxxabbli minn Stati Membri oħra u l-valuri tax-xiri ta' merkanzija rrappurtati mill-persuni taxxabbli mir-Repubblika Ċeka jew mir-Repubblika Slovakka kienu kkawżati, fost affarijiet oħra, mill-metodi differenti ta' rappurtar tad-data dwar fornimenti u xiri intra-Komunitarji fl-Istati Membri individwali. Dan kien jinvolvi, per eżempju, id-dikjarazzjoni ta' fornimenti intra-Komunitarji fir-rendikont rikapitulattiv tal-fornituri għal perijodu ta' tlett xhur differenti minn dak fl-irċevuta tal-VAT tax-xerrej ta' merkanzija intra-Komunitarja.

65. Rapport (33) mill-Kamra tal-Kontroll Suprema tal-Polonja ġibed l-attenzjoni għall-fatt illi d-disponibilità ta' rendikonti rikapitulativi dwar akkwiżizzjonijiet intra-Komunitarji ttejjeb sinifikatament il-possibilità għall-kontrolli u tiffaċilita s-sejba ta' attentat ta' frodi. Għalkemm xi Stati Membri diġà jiġbru data bħal din mingħand in-negozjanti, huwa biss id-dħul fil-VIES ta' rendikonti rikapitulattivi fuq il-fornimenti li huwa preżentament obbligatorju.

Verifikazzjoni tan-numru tal-VAT minn negozjanti

66. L-Artikolu 27(4) tar-regolament jipprovdi illi l-fornituri jistgħu jiksbu konfermazzjoni tal-validità tan-numru ta' identifikazzjoni tal-VAT ta' kwalunkwe persuna speċifikata. L-Istati Membri kollha għandhom is-sistemi tagħhom sabiex jivvalidaw in-numri tal-VAT. Dipendentement fuq l-Istati Membri, it-talbiet għall-konfermazzjoni jistgħu isiru bit-telefown, bil-faks jew elettronikament fuq websajt.

67. Sa mill-2002, il-Kummissjoni għamlet disponibbli għodda fil-websajt tagħha magħrufa bħala “Validazzjoni VIES tan-numru tal-VAT”, li tippermetti lil negozjanti li jiċċekkjaw on-line il-validità ta' numru tal-VAT. Ħdax-il Stat Membru jippermettu li jidhru l-isem u l-indirizz ta' negozjant meta jkun qed jiġi ċċekkjat in-numru filwaqt li tlett Sttati Membri oħra juru biss l-isem tan-negozjant. It-tlettax l-oħra jikkonfermaw biss il-validità tan-numru tal-VAT mingħajr ma jipprovdu l-ebda informazzjoni dwar in-negozjant.

68. L-informazzjoni provduta mhijiex totalment affidabbli minħabba interpretazzjonijiet differenti ta' kunċetti bażiċi bħall-bidu u t-tmiem ta' l-attività, u minħabba l-fatt illi xi Stati Membri jaġġornaw id-databases tagħhom b'effett retroattiv. Fejn ikunu seħħew aġġornamenti bħal dawn b'effett retroattiv, ikun diffiċli għal amministrazzjoni tat-taxxa sabiex tivverifika jekk numru tal-VAT partikolari kienx jidher bħala validu fiż-żmien meta seħħew it-tranżazzjonijiet li jkunu qed jiġu eżaminati.

Titjib fil-funzjonalità tal-VIES (VIES II)

69. VIES ilu stabbilt mill-1992. Fl-2004, kien deċiż illi s-sistema kellha bżonn tiġi aġġornata sabiex tkun lesta għal bżonnijiet ġodda u sabiex tinkorpora avvanzi teknoloġiċi. Dan għandu jwassal għal VIES II, bil-karatterisitiċi l-ġodda li jiġu gradwalment miżjuda fis-sistema VIES eżistenti.

70. L-istudju tal-fattibbiltà għall-VIES II semma sitt oqsma ta' żvilupp: — Titjib fil-ġabra ta' data tal-VIES; — Titjib fil-kwalità ġenerali ta' data tal-VIES; — L-inklużjoni ta' servizzi fil-VIES (B2B) (34); — Mekkaniżmu ta' One-stop-shop (35); — Skambju ta' formoli; — Titjib tal-funzjonalità preżenti.

L-istudju tal-fattibbiltà kien imħabbar waqt laqgħa ta' l-SCAC f'Marzu 2004, fuq bażi ta' l-ambitu u l-objettivi proposti mill-Kummissjoni. Dan assuma illi l-bidla fil-post ta' tassazzjoni tas-servizzi probabbilment tkun implimentata minn Jannar 2007, u li l-mekkaniżmu one-stop shop jibda f'Lulju 2006. Minħabba dawn is-suppożizzjonijiet, ġiet mogħtija prijorità lil dawn iż-żewġ oqsma. Ladarba ż-żewġ suppożizzjonijiet irriżultaw li ma kinux korretti, saru sforzi li sa issa ma wasslu għall-ebda titjib sinifikanti fil-ġabra u l-kwalità ġenerali tad-data tal-VIES.

Strumenti sabiex jiġi promoss approċċ ta' kontroll multilaterali

Preżenza ta' uffiċjali tat-taxxa fi Stati Membri oħra

71. L-Artikolu 11 tar-regolament jipprovdi bażi legali għal uffiċjali maħtura sabiex ikunu preżenti fi Stati Membri oħra, per eżempju sabiex ikollhom aċċess għad-dokumentazzjoni miżmuma hemmhekk jew sabiex jattendu inkjesti li jsiru dwar negozjanti.

72. Sar użu limitat ta' dawn il-possibiltajiet (ara t-Tabella 4). Għall-2006, sitt Stati Membri biss irrappurtaw każijiet fejn l-uffiċċjali tagħhom kienu preżenti f'uffiċċji amministrattivi fi Stati Membri oħra (total ta' 15-il każ). Tlett Stati Membri biss irrappurtaw każijiet fejn l-uffiċjali tagħhom kienu pparteċipaw f'inkjesti amministrattivi fi Stati Membri oħra (total ta' 3 każijiet). Tabella 4 Użu ta' strumenti oħra Numru ta' preżenzi f'uffiċċji amministrattivi fi Stat Membru ieħor Numru ta' parteċipazzjonijiet f'inkjesti amministrattivi fi Stat Membru ieħor Numru ta' kontrolli simultanji organizzati 2005 2006 2005 2006 2005 2006 Belġju 8 3 0 0 3 5 Repubblika Ċeka 0 0 0 0 0 0 Danimarka n/c 0 n/c 0 0 0 Ġermanja 0 5 0 1 7 3 Estonja n/c 0 n/c 0 0 1 Greċja n/c 0 n/c 0 n/c 0 Spanja 0 n/c 0 n/c 0 0 Franza 1 0 1 0 4 4 Irlanda 1 1 1 0 3 2 Italja n/c n/c n/c n/c 0 0 Ċipru 0 0 0 0 0 0 Latvja 0 0 0 0 0 0 Litwanja 0 0 0 0 0 0 Lussemburgu n/c 0 n/c 0 0 0 Ungerija 0 0 0 0 0 1 Malta n/c 0 n/c 0 n/c 0 Olanda 1 3 3 1 10 1 Awstrija 0 1 0 0 0 4 Polonja 0 0 0 0 0 0 Portugall 0 0 0 0 0 0 Slovenja 0 0 0 0 0 0 Repubblika Slovakka 0 0 0 0 0 0 Finlandja 0 0 0 1 1 0 Żvezja 1 2 0 0 0 2 Renju Unit 7 0 0 0 0 2 Total 19 15 5 3 28 25 Sors: Statistika ta' l-Istati Membri skond ir-Regolament (KE) Nru 1925/2004. n/c — Ċifri mhux komunikati mill-Istati Membri. Statistiċi provviżorji 2006.

Kontrolli simultanji u multilaterali

73. L-Artikolu 12 tar-regolament jippermetti li żewġ Stati Membri jew aktar iwettqu kontrolli simultanji, fit-territorju tagħhom stess, dwar is-sitwazzjoni tat-taxxa ta' operatur wieħed jew aktar li huma ta' interess komuni jew komplimentarju. Ir-regolament jipprovdi illi Stat Membru għandu jidentifika l-persuna taxxabbli li huwa jkun beħsiebu jipproponi għal kontroll simultanju. L-Istati Membri l-oħra kkonċernati mbagħad jiddeċiedu jekk ikunux iridu jieħdu sehem fil-kontrolli simultanji.

74. Fl-2006, total ta' 25 (36) kontroll simultanju bħal dawn ġew irrappurtati.

75. Kontrolli simultanji jistgħu jseħħu fil-forma ta' kontrolli multilaterali kif provdut mid-deċiżjoni dwar il-Programm Fiscalis. Taħt din id-deċiżjoni, finanzjament għall-ispejjeż ta' l-ivjaġġar u ta' sussitenza huwa disponibbli. Il-proċedura sabiex jiġu mnehdija u mmexxija kontrolli bħal dawn li tipikament jinvolvi bżonn qawwi ta' koordinament, ġiet simplifikata u ċċarata sinifikatament (37).

76. Fl-2005, total ta' 12-il kontroll multilaterali bħal dawn ġew organizzati minn 5 Stati Membri differenti. Għalkemm din kienet ċifra akbar milli fis-snin 2001 sa 2004 (38), hija hi inqas mill-quċċata li ntlaħqet fl-2006 meta twettqu 16-il kontroll multilaterali.

77. Skond l-awtoritajiet Olandiżi, kontrolli bħal dawn jistgħu jwasslu għall-impożizzjoni ta' ammonti sinifikanti ta' VAT addizzjonali. F'wieħed mit-tlett kontrolli multilaterali organizzati mill-Olanda u ffinalizzati fl-2005, ġie stabbilit ammont ulterjuri ta' VAT ta' 35 miljun euro. L-amministrazzjoni tat-taxxa fil-Lussemburgu rrappurtat (39) każ fejn kontroll multilaterali mwettaq fuq aktar minn tlett snin flimkien ma' l-awtoritajiet tar-Renju Unit irriżulta fl-iżżarmar b'suċċess ta' netwerk li kien wara frodi ta' 80 miljun euro bit-telefowns ċellulari.

Promozzjoni u evalwazzjoni tal-kooperazzjoni amministrattiva mill-Kummissjoni

78. Dan ir-regolament jattribwixxi lill-Kummissjoni l-irwol li ssostni u tippromwovi l-koperazzjoni amministrattiva bejn l-Istati Membri u li tevalwaha flimkien magħhom. Barra minn hekk, il-Kummissjoni hija meħtieġa li tiġbor l-esperjenza f'daqqha ta' l-Istati Membri bl-għan li ttejjeb il-koperazzjoni.

79. Fl- SCAC, il-Kummissjoni għamlet proposti sabiex tittejjeb il-koperazzjoni amministrattiva. Eżempji huma l-inizjattiva tal-Kummissjoni sabiex tnaqqas iż-żmien għall-produzzjoni tar-rendikonti rikapitulattivi tal-fornimenti intra-Komunitarji jew is-suġġeriment sabiex tiġi provduta aktar informazzjoni dwar in-negozjanti fil-VIES. Il-parti l-kbira ta' dawn il-proposti ma ġewx segwiti.

80. Fuq talba tal-SCAC, il-Kummissjoni ddiżinjat formola speċifika (“Formola tat-tendenza”) sabiex tindika żviluppi fl-operazzjonjiet tal-Frodi tat-tip Missing Trader. Madanakollu, sa issa l-ebda Stat Membru ma uża din il-formola sabiex jipprovdi informazzjoni. Bl-istess mod, il-Kummissjoni ma ġietx infurmata bil-ftehimiet bilaterali kollha bejn l-Istati Membri dwar materji koperti mir-regolament.

81. Fil-komunikazzjoni tagħha ta' l-2006 rigward il-bżonn li tiġi żviluppata strateġija koordinata sabiex tiġi mtejjba l-ġlieda kontra l-frodi fiskali (40), il-Kummissjoni qalet illi hija kienet tikkunsidra illi kien wasal il-mument sabiex tiġi mwaqqfa sistema ta' monitoraġġ, fuq bażi ta' indikaturi kwantifikabbli, sabiex jiġi assigurat illi kull Stat Membru huwa kapaċi u fil-fatt jipprovdi assitenza effiċjenti lil Stati Membri oħra. Madanakollu, sa issa l-Kummissjoni ma għamlet l-ebda proposta leġiżlattiva konkreta għall-introduzzjoni ta' din is-sistema ta' monitoraġġ.

82. Barra minn hekk, tlett snin wara li daħal fis-seħħ ir-regolament, l-istruttura organizzattiva għall-koperazzjoni amministrattiva fl-Istati Membri u l-konformità tagħha mar-regolament kienu għadhom ma ġewx evalwati mill-Kummissjoni.

83. Skond l-Artikolu 41(2) tar-regolament, l-aċċess tal-persunal tal-Kummissjoni għall-informazzjoni skambjata huwa limitat għal dak li huwa meħtieġ għall-manutenzjoni u l-iżvilupp tan-netwerk tal-komunikazzjoni. Mingħajr aċċess għall-kontenuti ta' l-informazzjoni operattiva skambjata, l-Kummissjoni ma tistax tikseb waħedha l-informazzjoni kollha meħtieġa sabiex issib ir-raġunijiet għall-problemi u tippreżenta soluzzjonijiet.

Restrizzjonijiet oħra fuq il-koperazzjoni effettiva

84. Waqt il-kors tal-verfika, ġew identifikati numru ta' problemi oħra li jtellfu l-benefiċċji potenzjali tal-koperazzjoni milli jiġu totalment utilizzati jew itellfu titjib possibbli.

L-ebda regoli komuni sabiex jiġu irtirati numri ta' identifikazzjoni tal-VAT

85. Ir-revoka immedjata ta' numru ta' identifikazzjoni tal-VAT ta' negozjant hija għodda importanti sabiex jitwaqqfu attivitajiet frawdolenti u sabiex jiġu protetti n-negozjanti onesti.

86. Mill-analiżi tal-leġiżlazzjoni Komunitarja relevanti (41), tista' tintlaħaq il-konklużjoni illi n-negozjanti li ma jwettqu l-ebda attività ekonomika reali, imma li jwettqu biss tranżazzjonijiet li jissimulaw din l-attivita fil-kuntest tal-frodi tal-VAT m'għandhomx dritt li jkollhom numru ta' identifikazzjoni tal-VAT.

87. Madanakollu, l-leġiżlazzjoni tal-Komunità ma tipprovdix proċeduri jew kundizzjonijiet taħt liema numri ta' identifikazzjoni tal-VAT għandhom jiġu kanċellati, per eżempju f'każijiet fejn negozjanti jkunu involuti kemm f'attivitajiet ekonomiċi legali kif ukoll fl-operazzjonijiet frawdolenti. Każijiet bħal dawn huma soġġetti għal leġiżlazzjoni u prattiċi nazzjonali differenti.

Diffikultajiet fil-prosekuzzjoni trans-konfinali

88. Waqt il-missjonijiet ta' verifika tagħha, il-Qorti kienet infurmata illi f'xi wħud mill-Istati Membri (42), huwa diffiċli li jiġu mressqa l-qorti persuni nvoluti fi skemi frawdolenti, per eżempju dawk li jipparteċipaw f'katini stabbiliti għall-frodi tat-tip carousel, fejn Stati Membri oħra biss ikunu frodati.

89. L-Uffiċċju Nazzjonali tal-Verifika tar-Renju Unit (NAO) irrapporta (43) illi l-awtoritajiet tat-taxxa Daniżi kienu nfurmawhom illi huma kienu jissuspettaw illi xi kumpaniji Daniżi kienu involuti f'katini ta' forniment ma' missing traders fir-Renju Unit. Madanakollu, ma kien hemm l-ebda telf ta' taxxa fid-Danimarja u għalhekk setgħu isiru biss investigazzjonijiet kriminali limitati.

90. Il-Qorti ta' l-Awdituri Federali tal-Ġermanja rrappurtat (44) illi ma kienu ntlaħqu l-ebda ftehimiet reċiproċi ma' Stati Membri oħra sabiex isiru prosekuzzjonijiet relatati ma' frodi intra-Komunitarja. L-eżistenza ta' ftehimiet bħal dawn kienet, skond il-leġiżlazzjoni Ġermaniża, il-pre-kondizzjoni sabiex jitressqu l-qorti negozjanti involuti f'din it-tip ta' frodi.

91. Il-Konvenzjoni dwar il-protezzjoni ta' l-interessi finanzjarji tal-Komunitajiet Ewropej (45) tistipula illi kull Stat Membru għandu jistabbilixxi pieni kriminali effettivi, proporzjonati u dissważivi fil-liġi nazzjonali tiegħu sabiex jiġġieled il-frodi u sabiex jikkoopera effettivament ma' Stati Membri oħra. L-Artikolu 1 tal-Konvenzjoni jipprovdi illi dan japplika wkoll f'każijiet fejn il-frodi ssarraf fi tnaqqis illegali tar-riżorsi tal-baġit ta' l-UE. Madanakollu, skond rapport ta' spjegazzjoni (46) dwar il-Konvenzjoni adottat mill-Kunsill, il-VAT kienet eskluża mill-ambitu tagħha (47).

Kwantifikazzjoni u analiżi insuffiċjenti tal-frodi tal-VAT

92. L-azzjoni għall-prevenzjoni tal-frodi intra-Komunitarja ma tistax tiġi mmirata b'mod effettiv mill-Istati Membri, jew mill-Kummissjoni, sakemm dawn ma jkollhomx estimi affidabbli tal-frodi li sseħħ, inkluża informazzjoni dwar is-setturi ekonomiċi l-aktar ikkonċernati. Il-Kummissjoni s'issa għadha ma żviluppatx approċċ komuni ta' suċċess.

93. Fir-riżoluzzjoni tiegħu tat-12 ta' Diċembru 2006 dwar il-promozzjoni ta' attivitajiet fil-qasam tat-Taxxa Fuq il-Valur Miżjud, il-Kumitat ta' Kuntatt (48) ta mandat lil grupp ta' xogħol sabiex jipproduċi rakkomandazzjonijiet għal mudell waħdani sabiex jiġi stmat it-telf ta' VAT. Approċċ komuni bħal dan jippermetti wkoll lill-Istati Membri sabiex jidderteminaw jekk il-ġlieda kontra l-frodi kienitx ġenwinament ta' suċċess, jew jekk il-fatt li ġiet affrontata l-frodi tal-VAT wassalx biss għaċ-ċaqlieq tagħha lejn setturi ekonomiċi jew lejn Stati Membri oħra.

KONKLUŻJONIJIET U RAKKOMANDAZZJONIJIET

Konklużjonijiet

94. Minkejja arranġamenti ġodda introdotti fl-2004, il-koperazzjoni amministrattiva bejn l-Istati Membri fil-qasam tal-VAT għadha mhix intensiva biżżejjed sabiex tlaħħaq ma' l-evażjoni u l-frodi intra-Komunitarja tal-VAT.

95. Sa issa, il-parti l-kbira ta' l-Istati Membri għadhom ma użawx totalment il-possibiltajiet provduti mill-leġiżlazzjoni Komunitarja sabiex jiddevolvu l-kompetenza u r-responsabbiltà għal kuntatti diretti ma' awtoritajiet tat-taxxa fi Stati Membri oħra lill-uffiċċji tat-taxxa lokali u reġjonali tagħhom (ara l-paragrafi 19 sa 23).

96. L-iskambju ta' informazzjoni fuq talba, strument prinċipali ta' koperazzjoni amministrattiva bejn l-Istati Membri, huwa effettwat minn proporzjoni għolja ta' risposti tard u min-nuqqas ta' risposti parzjali. Il-frekwenza tar-risposti tard tvarja, madanakollu, konsiderevolment bejn l-Istati Membri (ara l-paragrafi 24 sa 31).

97. Il-parti l-kbira tad-dewmien fit-tweġibiet għat-talbiet iseħħu minħabba n-nuqqas ta' prijorità li tingħata lil talbiet mill-uffiċċji lokali tat-taxxa. Nuqqasijiet fis-sistemi ta' monitoraġġ u/jew fl-istruttura organizzattiva ta' l-Uffiċċji Ċentrali ta' Kuntatt f'xi Stati Membri huma raġunijiet oħra li jikkontribwixxu wkoll għad-dewmien (ara l-paragrafi 32 sa 42).

98. Evalwazzjonijiet juru illi l-koperazzjoni twassal għal riżultati. Fejn it-talbiet jiġu mwieġba skond ir-regoli, huma spiss jippermettu l-kxif jew il-konferma ta' l-eżistenza ta' frodi u jistgħu jwasslu fil-ġabra ta' aktar VAT. Madanakollu, hemm xi tħassib illi l-kwalità ta' l-informazzjoni skambjata dwar missing traders suspettati m'hijiex dejjem biżżejjed sabiex isservi bħala bażi sabiex tittieħed azzjoni legali b'suċċess kontra l-frodisti (ara l-paragrafi 43 sa 49).

99. Il-qafas għall-iskambji ta' l-informazzjoni mingħajr talba minn qabel m'huwiex definit sew. Ġew iffissati obbligazzjonijiet wiesgħa sabiex jiġu infurmati Stati Membri oħra, imma fil-prattika l-iskambju huwa limitat għal ċerti kategoriji ta' informazzjoni li huma fid-diskrezzjoni ta' l-Istati Membri. Barra minn hekk, l-informazzjoni provduta spontanjament m'hijiex dejjem sistematikament użata (ara l-paragrafi 50 sa 56).

100. Il-VIES, is-sistema għall-iskambju ta' l-informazzjoni, għandha nuqqasijiet serji. Dewmien fil-ġabra u l-qabda ta' data preċiża u problemi fil-korrezzjoni ta' data żbaljata jtellfu l-utilità tagħha. Is-sistema fiha data dwar fornimenti intra-Komunitarji biss, imma mhux fuq akkwisti intra-Komunitarji. Dan jillimita l-possibiltajiet ta' kontrolli multipli. Minkejja li deċiżjoni sabiex tiġi aġġornata s-sistema ġiet mittieħda fl-2004, il-progress fl-implimentazzjoni tal-karatteristiċi l-ġodda huwa bil-mod (ara l-paragrafi 57 sa 70).

101. Għodda disponibbli għal approċċ tal-kontroll multilaterali rarament huma użati, għalkemm il-finanzjament tal-Komunità huwa provdut permezz tal-programm Fiscalis (ara l-paragrafi 71 sa 77).

102. Il-parti l-kbira tal-proposti magħmula mill-Kummissjoni permezz tal-Kumitat Permanenti dwar il-Koperazzjoni Amministrattiva sabiex jittejjeb l-iskambju ta' l-informazzjoni bejn l-Istati Membri ma kienux segwiti (ara l-paragrafi 78 sa 83).

103. Numru ta' fatturi oħra tellfu l-benefiċċji potenzjali tal-kooperazzjon milli jiġu totalment utilizzati. Dawn jinkludu n-nuqqas ta' regoli komuni sabiex jiġu rtirati numri tal-VAT, diffikultajiet fil-prosekuzzjoni trans-konfinali u għodda insuffiċenti għall-kwantifikazzjoni u l-analiżi tal-frodi tal-VAT (ara l-paragrafi 84 sa 93).

Rakkomandazzjonijiet

104. Sabiex tiġi miġġielda l-frodi tal-VAT intra-Komunitarja b'suċċess, hemm bżonn li tingħata aktar prijorità lill-koperazzjoni amministrattiva ta' l-Istati Membri, għar-rigward kemm ta' l-iskambji ta' l-informazzjoni operattiva kif ukoll lill-ġestjoni amministrattiva tagħhom.

105. L-Istati Membri għandhom jinkoraġġixxu aktar komunikazzjoni diretta bejn il-persunal lokali ta' spezzjoni bħala mezz effettiv sabiex jiġi mgħaġġel l-iskambju ta' l-informazzjoni. Fl-istess waqt dan jgħin sabiex tiżdied l-intensità tal-koperazzjoni u l-kwalità ta' l-informazzjoni skambjata.

106. Monitoraġġ aktar effiċjenti ta' l-iskambji ta' l-informazzjoni bejn l-Istati Membri huwa meħtieġ sabiex jiġi assigurat illi l-problemi jiġu identifikati u li tittieħed azzjoni dwarhom malajr u li kull Stat Membru jipprovdi assitenza effettiva lil Stati Membri oħra. Titjib fil-monitoraġġ proprju ta' l-Istati Membri ta' l-iskambji ta' informazzjoni huwa wkoll bżonjuż.

107. Il-proċeduri għal skambji ta' informazzjoni mingħajr talba minn qabel hemm bżonn li jiġu ċċarati. L-informazzjoni li tiġi provduta spontanjament għandha tiġi sistematikament utilizzata mill-Istati Membri.

108. Sabiex tittejjeb il-VIES, għandha tittieħed azzjoni sabiex a) jitnaqqas radikalment iż-żmien sabiex tinġabar u tinqabad id-data; b) jiġi assigurat illi data impreċiża tiġi korretta malajr; c) jittejjeb kif taħdem il-validazzjoni tan-numri tal-VAT; d) jiżdiedu l-possibiltajiet ta' kontrolli transversivi, per eżempju billi tiġi inkluża data dwar akkwisti intra-Komunitarji; u e) jingħata aċċess dirett usa għad-data sabiex jiġu permessi konsultazzjonijiet multilaterali.

109. L-introduzzjoni ta' regoli armonizzati sabiex jiġu rtirati numri tal-VAT min-negozjanti involuti f'attivitajiet ta' frodi għandha tiġi kkunsidrata.

110. Li jkun hemm data dwar l-evażjoni tal-VAT intra-Komunitarja li tista' titqabbel jgħin sabiex ikun hemm koperazzjoni mmirata aħjar bejn l-Istati Membri. Hemm bżonn li jiġi żviluppat approċċ komuni mill-Kummissjoni flimkien ma' l-Istati Membri lejn il-kwantifikazzjoni u l-analiżi ta' l-evażjoni tal-VAT.

111. Għandu jiġi kkunsidrat kif tista' tittejjeb il-prosekuzzjoni trans-konfinali tal-frodi tal-VAT intra-Komunitarja fl-Istati Membri, per eżempju billi tinbidel l-interpretazzjoni kurrenti tal-Kunsill, tal-Konvenzjoni dwar il-protezzjoni ta' l-interessi finanzjarji tal-Komunitajiet Ewropej li ma tinkludix id-dħul mill-VAT.

112. Rigward il-proposta tal-Kummissjoni għal regolament orizzontali addizzjonali dwar l-assitenza amministrattiva reċiproka għall-protezzjoni ta' l-interessi finanzjarji tal-Komunità (49), il-Qorti tfakkar fir-rakkomandazzjoni tagħha (50) illi l-Kummissjoni għandha tagħmel sforz sabiex tipproponi simplifikazzjoni u konsolidazzjoni tal-leġiżlazzjoni ta' kontra l-frodi tal-Komunità bil-ħsieb li jiġu evitati d-duplikazzjonijiet u d-dispożizzjonijiet li jidħlu waħda fuq l-oħra jew li jkunu kontradittorji. In-nuqqasijiet eżistenti fil-koperazzjoni bejn il-Kummissjoniu l-Istati Membri jistgħu jiġu indirizzati fil-qafas ta' riforma bħal din.

Dan ir-rapport ġie adottat mill-Qorti ta' l-Awdituri fil-Lussemburgu fil-laqgħa tagħha tat-8 ta' Novembru 2007. Għall-Qorti ta' l-Awdituri Hubert WEBER President

(1) ĠU L 264, 15.10.2003, p. 1.

(2) ĠU L 347, 11.12.2006, p. 1.

(3) Id-Deċiżjoni Nru 2235/2002/KE tal-Parlament Ewropew u tal-Kunsill tat-3 ta' Diċembru 2002 li tadotta programm tal-Komunità biex tittejjeb l-operazzjoni ta' sistemi ta' tassazzjoni fis-suq intern (il-programm Fiscalis 2003-2007) (ĠU L 341, 17.12.2002, p. 1).

(4) Konklużjonijiet tal-Kunsill ta' l-Affarijiet Ekonomiċi u Finanzjarji tal-5 ta' Ġunju 2007.

(5) Id-Deċiżjoni tal-Kunsill 2000/597/KE, Euratom tad-29 ta' Settembru 2000 fuq is-sistema tar-riżorsi proprji tal-Komunitajiet Ewropew, (ĠU L 253, 7.10.2000, p. 42).

(6) Ara l-paragrafu 10 ta' l-Opinjoni tal-Qorti Nru 4/2005 dwar proposta għal deċiżjoni tal-Kunsill fuq is-sistema tar-riżorsi proprji tal-Komunitajiet Ewropej u dwar proposta għal Regolament tal-Kunsill fuq il-miżuri ta' implimentazzjoni għall-korrezzjoni ta' l-iżbilanċi baġitarji skond l-Artikoli 4 u 5 tad-deċiżjoni tal-Kunsill tal- (…) fuq is-sistema tar-riżorsi proprji tal-Komunitajiet Ewropej (ĠU C 167, 7.7.2005, p. 1).

(7) Assoċjazzjoni Internazzjonali tal-VAT, Combating VAT fraud in the EU — the way forward, Marzu 2007.

(8) HM Revenue & Customs, Measuring Indirect Tax Losses — 2006, Diċembru 2006.

(9) Monatsbericht des BMF — Jannar 2006, p. 45.

(10) Ara l-glossarju.

(11) Ara d-dikjarazzjoni lill-istampa mill-Eurojust tat-13 ta' Marzu 2007.

(12) ĠU L 24, 1.2.1992, p. 1.

(13) Ara r-reċiti 12 u 13 tar-Regolament.

(14) Ara l-baġit ġenerali ta' l-Unjoni Ewropea għas-sena finanzjarja 2007, sezzjoni III, kapitolu 14 05 — Politika ta' tassazzjoni (ĠU L 77, 16.3.2007, p. 776/777).

(15) Missjonijiet ta' verifika seħħew fi Franza, l-Italja, il-Lussemburgu, l-Olanda, is-Slovenja u r-Renju Unit.

(16) Il-Ġermanja — 4 każijiet; il-Belġju, Franza u r-Renju Unit — 3 każijiet; l-Awstrija, l-Irlanda u l-Olanda — 2 każijiet; il-Finlandja, l-Ungerija, l-Italja u l-Polonja — każ 1. Sa issa, Franza u l-Ġermanja għadhom ma provdewx tweġibiet għat-talba tal-Qorti.

(17) Rapport Speċjali Nru 9/98 dwar il-protezzjoni ta' l-interessi finanjarji ta' l-Unjoni Ewropea fil-qasam tal-VAT fuq in-negozju intra-Komunitarju (ĠU C 356, 20.11.1998, p. 1) u r-Rapport Annwali 2001, il-paragrafi 1.45 sa 1.55 (ĠU C 295, 28.11.2002, p. 9).

(18) Iċ-ċifri għall-2006 għadhom provviżorji.

(19) Minn UE-15 għal UE-25 fl-1 ta' Mejju 2004.

(20) Ara r-reċita 12 tar-regolament.

(21) Fil-Finlandja u fi Franza din il-kompetenza tiġi sistematikament u komprensivament delegata lill-uffiċċji tat-taxxa reġjonali.

(22) Il-Litwanja u l-iSlovenja.

(23) Ir-Repubblika Ċeka, id-Danimarka, Spanja, Franza, l-Italja, il-Lussemburgu, l-Olanda u l-Portugall.

(24) L-Artikolu 5(4) tar-regolament jgħid li, sabiex tikseb l-informazzjoni mfittxija minn awtorità li tagħmel talba lil Stat Membru ieħor, l-awtorità li tirċieivi t-talba għandha tipproċedi daqs li kieku qed taġixxi għaliha nniffisha.

(25) Rapport lill-Kumitat tal-Kontijiet Pubbliċi dwar il-miżuri sabiex tiġi miġġielda l-frodi tat-tip carousel, L-Uffiċċju Nazzjonali tal-Verifika tad-Danimarka, Settembru 2006.

(26) L-Artikolu 2(3).

(27) Dokument “Kontaktpunkte für die gegenseitige Amtshilfe im Bereich der Umsatzsteuer, Stand: 1. Februar 2007”.

(28) Ara l-Artikoli 3 u 4 tar-Regolament tal-Kummisjsoni (KE) Nru 1925/2004 (ĠU L 331, 5.11.2004, p. 13).

(29) Komunikazzjoni sistematika ta' informazzjoni predefinita f'intervalli regolari pre-stabbiliti.

(30) Komunikazzjoni sistematika ta' informazzjoni predefinita, kif u meta dik l-informazzjoni ssir disponibbli.

(31) Rapport tal-verifika pubblika dwar il-koperazzjoni fil-qasam ta' l-iskambju ta' l-informazzjoni dwar it-Taxxa fuq il-valur miżjud, 30 ta' Ġunju 2006, Nru VA-8000-4-13, p. 18.

(32) Ara r-Rapport dwar ir-Riżultati tal-Verifika Parallela ta' l-Amministrazzjoni tat-Taxxa Fuq il-Valur Miżjud fir-Repubblika Ċeka u fir-Repubblika Slovakka fl-2005.

(33) Informazzjoni dwar is-Sejbiet ta' l-Ispetturi dwar il-Ġabra mill-Awtoritajiet Nazzjonali tal-Baġit tad-Dħul ta' l-Istat li Ġej mit-Taxxa Fuq il-Valur Miżjud 2004-2005, Kamra Suprema tal-Kontroll, Ġunju 2006.

(34) B2B tfisser forniment ta' servizzi min-negozju għal negozju.

(35) Sistema fejn negozjant jista' jilħaq l-obbligi tiegħu tat-Taxxa Fuq il-Valur Miżjud (VAT) għal attivitajiet f'diversi partijiet ta' l-Unjoni Ewropea, fl-Istat Membru fejn huwa stabbilit biss.

(36) Din iċ-ċifra tista' tinkludi xi għadd doppju, minħabba li xi kontrolli ġew mibdija konġuntement.

(37) Gwida tal-Kontroll Multilaterali — Verżjoni 2004.

(38) Numru annwali ta' MLCs: 2001: 8 organizzati minn 6 SM; 2002: 5 organizzati minn 5 SM; 2003; 3 organizzati minn 2 SM, 2004: 7 organizzati minn 6 SM.

(39) Administration de l'enregistrement et des domaines, Rapport d'activité 2006, p. 20.

(40) COM(2006) 254 finali, datata 31.5.2006.

(41) Direttiva tal-Kunsill 2006/112/KE tat-28 ta' Novembru 2006 dwar is-sitema komuni tat-taxxa fuq il-valur miżjud.

(42) Franza u l-Lussemburgu.

(43) Ara l-paragrafu 4.32 tar-Rapport Standard tal-Kontrollur u ta' l-Awditur Ġenerali datat is-7 ta' Lulju 2006 u ppubblikat flimkien mal-Kontijiet 2005-06 ta' HM Revenue & Customs.

(44) Bundesrechnungshof, Bemerkungen 2002 zur Haushalts- und Wirtschaftsführung des Bundes, Ziffer 74 (“Strafverfolgung bei innergemeinschaftlichem Umsatzsteuerbetrug”).

(45) Il-Konvenzjoni kienet magħmula fl-1995 fuq bażi ta' l-Artikolu K.3 tat-Trattat dwar l-Unjoni Ewropea (ĠU C 316, 27.11.1995, p. 49).

(46) ĠU C 191, 23.6.1997, p. 1.

(47) Il-problema kienet diġà deskritta fir-Rapport Speċjali Nru 9/98, il-paragrafi 2.3 sa 2.9.

(48) Il-Kumitat ta' Kuntatt jikkonsisti mill-kapijiet ta' l-Istituzzjonijiet Supremi tal-Verfika ta' l-Unjoni Ewropea.

(49) COM(2006) 473.

(50) Ara l-paragrafu 36 ta' l-Opinjoni Nru 8/2005 dwar proposta għal regolament tal-Parlament Ewropew u tal-Kunsill dwar assistenza amministrattiva reċiproka għall-protezzjoni ta' l-interessi finanzjarji tal-Komunita' kontra l-frodi u attivitajiet illegali oħra (ĠU C 313, 9.12.2005, p. 1).